
аб адзінай сістэме мытнага транзіту 
Еўразійскага эканамічнага саюза 
і трэцяга боку (трэціх бакоў)

Дзяржавы – члены Еўразійскага эканамічнага саюза, якія далей называюцца дзяржавамі-членамі, 
грунтуючыся на Дагаворы аб Еўразійскім эканамічным саюзе ад 29 мая 2014 года, Дагаворы аб Мытным кодэксе Еўразійскага эканамічнага саюза ад 11 красавіка 2017 года і Пагадненні аб міжнародных дагаворах Еўразійскага эканамічнага саюза з трэцімі дзяржавамі, міжнароднымі арганізацыямі або міжнароднымі інтэграцыйнымі аб’яднаннямі ад 14 мая 2018 года,
прызнаючы важнасць пашырэння і павышэння эфектыўнасці знешнеэканамічных сувязей,
імкнучыся да спрашчэння працэдур міжнароднага гандлю, забеспячэння спрыяльных умоў для ажыццяўлення перавозак тавараў праз мытную мяжу Еўразійскага эканамічнага саюза (далей – Саюз) і мытныя межы трэціх бакоў і павышэння ўзроўню забеспячэння бяспекі трансгранічных паставак,
жадаючы развіваць свабоду транзіту тавараў,
пагадзіліся з наступным:
Артыкул 1
1. Гэта Пагадненне вызначае асновы фарміравання адзінай сістэмы мытнага транзіту Саюза і трэцяга боку (трэціх бакоў) пры перавозцы (транспарціроўцы) тавараў па мытнай тэрыторыі Саюза і мытнай тэрыторыі трэцяга боку (трэціх бакоў).
2. Фарміраванне і функцыянаванне адзінай сістэмы мытнага транзіту Саюза і трэцяга боку (трэціх бакоў) ажыццяўляюцца ў адпаведнасці з міжнародным дагаворам, які заключаецца Саюзам з трэцім бокам (трэцімі бакамі) і мае на ўвазе прымяненне ўдзельнікамі гэтага міжнароднага дагавора спрашчэнняў пры перавозцы (транспарціроўцы) тавараў па мытнай тэрыторыі Саюза і мытнай тэрыторыі такога трэцяга боку (трэціх бакоў) у адпаведнасці з артыкулам 2 гэтага Пагаднення.
3. Паняцці, якія выкарыстоўваюцца ў гэтым Пагадненні, прымяняюцца ў значэннях, вызначаных Дагаворам аб Еўразійскім эканамічным саюзе ад 29 мая 2014 года, Дагаворам аб Мытным кодэксе Еўразійскага эканамічнага саюза ад 11 красавіка 2017 года, іншымі міжнароднымі дагаворамі і актамі, якія  складаюць права Саюза.
Артыкул 2
Адзіная сістэма мытнага транзіту Саюза і трэцяга боку (трэціх бакоў) уяўляе сабой сістэму, заснаваную на наступным:
прымяненне адзінай транзітнай дэкларацыі ў выглядзе электроннага дакумента;
выкарыстанне адзінага забеспячэння выканання абавязку па выплаце мытных пошлін, падаткаў, спецыяльных, антыдэмпінгавых, кампенсацыйных пошлін;
прымяненне асобных спецыяльных спрашчэнняў, якія прадастаўляюцца ўпаўнаважаным эканамічным аператарам дзяржаў-членаў і трэцяга боку (трэціх бакоў);
прымяненне навігацыйных пломбаў для адсочвання перавозак тавараў на ўсім шляху руху тавараў, якія перавозяцца (транспартуюцца), у адпаведнасці з мытнай працэдурай мытнага транзіту па мытнай тэрыторыі Саюза і мытнай тэрыторыі трэцяга боку (трэціх бакоў);
узаемнае прызнанне рашэнняў, прынятых мытнымі органамі, і вынікаў правядзення мытнага кантролю з улікам палажэнняў міжнароднага дагавора Саюза з трэцім бокам (трэцімі бакамі) аб адзінай сістэме мытнага транзіту Саюза і трэцяга боку (трэціх бакоў) і іх выкарыстанне выключна для выканання ўскладзеных на мытныя органы задач і функцый.
Артыкул 3
Фарміраванне адзінай сістэмы мытнага транзіту Саюза і трэцяга боку (трэціх бакоў) ажыццяўляецца пры ўмове наяўнасці магчымасці прымянення трэцім бокам (трэцімі бакамі) вызначаных у адпаведнасці з міжнароднымі дагаворамі і актамі, якія складаюць права Саюза:
парадку і ўмоў прымянення мытнай працэдуры мытнага транзіту, у тым ліку парадку ажыццяўлення мытных аперацый пры ажыццяўленні разгрузкі, перагрузкі (перавалкі) і іншых грузавых аперацый з таварамі, а таксама пры замене транспартных сродкаў, прымянення мер, якія прымаюцца пры аварыі, дзеянні непераадольнай сілы, а таксама ўмоў змяшчэння тавараў пад мытную працэдуру мытнага транзіту і завяршэння дзеяння ўказанай мытнай працэдуры;
формы транзітнай дэкларацыі, парадку яе запаўнення і патрабаванняў да яе электроннага выгляду;
парадку прымянення забеспячэння выканання абавязку па выплаце мытных пошлін, падаткаў, спецыяльных, антыдэмпінгавых, кампенсацыйных пошлін;
парадку ажыццяўлення кантролю перавозак тавараў у адпаведнасці з мытнай працэдурай мытнага транзіту, у тым ліку з выкарыстаннем навігацыйных пломбаў;
патрабаванняў у частцы абавязкаў перавозчыка пры перавозцы (транспарціроўцы) тавараў у адпаведнасці з мытнай працэдурай мытнага транзіту.
Артыкул 4
У рамках адзінай сістэмы мытнага транзіту Саюза і трэцяга боку (трэціх бакоў) змяшчэнне тавараў пад мытную працэдуру мытнага транзіту і завяршэнне яе дзеяння ажыццяўляюцца на кожнай з мытных тэрыторый (на мытнай тэрыторыі Саюза і на мытнай тэрыторыі кожнага трэцяга боку).
Артыкул 5
Адзіная сістэма мытнага транзіту Саюза і трэцяга боку (трэціх бакоў) функцыянуе на аснове інфармацыйнага ўзаемадзеяння паміж мытнымі органамі, арганізаванага ў рамках рэалізацыі міжнароднага дагавора Саюза з трэцім бокам (трэцімі бакамі).
Артыкул 6
У выпадку прымянення навігацыйных пломбаў, накладзеных на мытнай тэрыторыі трэцяга боку, органамі кантролю і нацыянальнымі аператарамі ажыццяўляюцца дзеянні, неабходныя для актывацыі і дэактывацыі навігацыйнай пломбы, і прымяняецца парадак іх ажыццяўлення з улікам палажэнняў міжнародных дагавораў і актаў, якія складаюць права Саюза.
Артыкул 7
1. Упаўнаважанымі органамі дзяржаў-членаў, адказнымі за ажыццяўленне ўзаемадзеяння ў рамках міжнароднага дагавора Саюза з трэцім бокам (трэцімі бакамі) аб адзінай сістэме мытнага транзіту Саюза і трэцяга боку (трэціх бакоў), з’яўляюцца цэнтральныя мытныя органы.
2. Каардынацыя ўзаемадзеяння дзяржаў-членаў і трэцяга боку (трэціх бакоў) з мэтай рэалізацыі міжнароднага дагавора Саюза з трэцім бокам (трэцімі бакамі) аб адзінай сістэме мытнага транзіту Саюза і трэцяга боку (трэціх бакоў) ажыццяўляецца Еўразійскай эканамічнай камісіяй.
Артыкул 8
Па ўзаемнай згодзе дзяржаў-членаў у гэта Пагадненне могуць быць унесены змяненні, якія афармляюцца асобнымі пратаколамі і з’яўляюцца неад’емнай часткай гэтага Пагаднення.
Артыкул 9
Спрэчкі, звязаныя з тлумачэннем і (або) прымяненнем гэтага Пагаднення, вырашаюцца ў парадку, вызначаным Дагаворам аб Еўразійскім эканамічным саюзе ад 29 мая 2014 года.
Артыкул 10
Гэта Пагадненне з’яўляецца міжнародным дагаворам, заключаным у рамках Саюза, і ўваходзіць у права Саюза.
Артыкул 11
Гэта Пагадненне ўступае ў сілу з даты атрымання дэпазітарыем па дыпламатычных каналах апошняга пісьмовага паведамлення аб выкананні дзяржавамі-членамі ўнутрыдзяржаўных працэдур, неабходных для ўступлення гэтага Пагаднення ў сілу.
Аформлена ў горадзе Санкт-Пецярбургу «26» снежня 2024 года ў адным арыгінальным экзэмпляры на рускай мове.
Арыгінальны экзэмпляр гэтага Пагаднення захоўваецца ў Еўразійскай эканамічнай камісіі, якая, з’яўляючыся дэпазітарыем гэтага Пагаднення, накіруе кожнай дзяржаве-члену яго завераную копію.

